Notum sit omnibus tam futuris quam presentibus quod cum dominus Stephanus de Monte Sancti Johannis haberet adversus domum Cisterciensem querelas de pasturis castellanie Vergiaci de vineis Perret Abonet et de aliis vineis et de via petrarie de Vouget et de nemoribus de Lastrece pacificate sunt in hunc modum. Concessit idem Stephanus bona fide et quittavit Deo et beate Marie et fratribus Cisterciensibus pasturas et usuagia in tota terra sua de castellania Vergiaci. Ita quo si forte alicui fecerint dampnum pro sola restauratione dampni pacem habebunt excepto quod nemus de Speisia sibi retinuit in quo tamen usum pasture Cisterciensibus concessit. In aliis eciam nemoribus eiusdem Stephani non capient grossas quercus et si forte ceperint pro capitali reddito pacem habebunt. Vineas quoque Perret Abonet et omnes alias vineas de quibus calumpniam moverat et viam eciam petrarie de Vouget concessit Cisterciensibus et quittavit. Preterea dimisit ex toto calumpniam quam Cisterciensibus moverat super nemoribus tenementi de Lastrece et quittavit omnino si quid iuris illic habebat salvo usagio hominum suorum de Ursans. De aliis nemoribus habebit unusquisque quod habere debebit. Testes huius rei : abbas Willermus Cistercii, abbas Hugo Miratorii, Petrus prior Cistercii, Pontius cellerarius, Constantinus monachus, Huo dominus Vergiaci et Symon frater eius, Hugo Boions, Humbertus de Porta milites. Hanc concessionem et pacem concessit et grahantavit dominus Hugo de Monte Sancti Johannis pater eiusdem Stephani se tenere et manutenere pro posse suo. Hoc ipsum laudaverunt et concesserunt domina Ysabel mater predicti Stephani et domina Gila uxor eius. Sed et idem Hugo de Monte Sancti Johannis et prefata Ysabel recognoverunt coram multis quod prememoratus Stephanus bene potuit hanc rem facere quam eidem Stephano concesserant ambo et dederant quicquid in castellania Vergiaci habebant. Testes : Pontius cellerarius Cistercii, Constantinus monachus, Hugo conversus, Stephanus capellanus Giliaci, Odo Bertranc et Hugo de Charre milites, Odo clericus. Hanc eamdem concessionem et pacem Guillermus eiusdem Stephani frater fide data fimavit et grahantavit se tenere et manutenere pro posse suo. Testes : Pontius cellerarius Cistercii, Constantinus monachus, Lambertus et Christianus conversi, Odo Bertran miles, Petrus prepositus Vergiaci, Henricus Lupus, Odo clericus, Bernardus de Landrea. Preterea memoratus Stephanus de Monte Sancti Johannis statuit dominum ducem Hugonem et dominum Huonem Vergiaci responsores ut hoc manutenerent et sigillis suis firmarent. Actum anno ab Incarnatione Domini millesimo Co LXXXo VIIIo.